सुपरगर्ल
सुपरगर्ल डीसी कॉमिक्स द्वारा प्रकाशित अमेरिकी कॉमिक पुस्तकों में दिखने वाली कई काल्पनिक चरित्रों का नाम है। कारा ज़ोर-एल को मूल तथा सबसे प्रसिद्द सुपरगर्ल माना जाता है। इस चरित्र को लेखक ओटो बिन्दर द्वारा बनाया गया था, और कलाकार अल प्लास्टिनो ने इसका डिजाइन तैयार किया था। कारा सर्वप्रथम एक्शन कॉमिक्स #२५२ (मई १९५९) में प्रकाशित "द सुपरगर्ल फ्रॉम क्रिप्टोन" नामक एक कहानी में दिखाई दी थी। १९८५ में कारा की मृत्यु के बाद कई अलग अलग चरित्रों ने सुपरगर्ल नाम अपनाया, जिनमें मैट्रिक्स, लिंडा डैनवर्स और सिर-एल इत्यादि प्रमुख हैं। कॉमिक बुक में उपस्थिति के अपने शुरुआती दिनों के बाद से यह चरित्र एनीमेशन, फिल्म, टेलीविजन और व्यापार संबंधी अन्य माध्यमों में प्रदर्शित होती रही है। मई २०११ में सुपरगर्ल को आईजीएन ने अपनी टॉप १०० कॉमिक बुक हीरोज ऑफ़ ऑल टाइम की सूची में ९४वें स्थान पर रखा। इसके बाद नवंबर २०१३ में भी आईसीएन ने इस चरित्र को डीसी कॉमिक्स के शीर्ष 25 नायकों की सूची में १७वें स्थान पर रखा।